b'\n_START_ARTICLE_\nStra\xc5\xa1ilna programska oprema\n_START_PARAGRAPH_\nStra\xc5\xa1ilna programska oprema (znana tudi pod angle\xc5\xa1kim izrazom scareware) je vrsta zlonamerne programske opreme, ki posku\xc5\xa1a svoje \xc5\xbertve preko pojavnih oken v brskalniku prepri\xc4\x8dati v prenos ali nakup neuporabne, la\xc5\xbene ali celo \xc5\xa1kodljive programske opreme.\n_START_SECTION_\nNa\xc4\x8din delovanja\n_START_PARAGRAPH_\nStra\xc5\xa1ilna programska oprema uporablja taktiko ustrahovanja uporabnika spleta. To stori tako, da se uporabniku prika\xc5\xbee pojavno okno z obvestilom, ki trdi, da je ra\xc4\x8dunalnik oku\xc5\xbeen z neko vrsto zlonamerne programske opreme, ali pa da je protivirusnemu programu potekla licenca in je le to potrebno obnoviti. Ker je tako obvestilo izjemno podobno dejanskemu obvestilu, ki ga ustvari protivirusni program, ko na primer zazna virus, lahko uporabnik, ki ni pozoren temu zlahka nasede, s \xc4\x8dimer postane \xc5\xbertev zlonamerne programske opreme.\n_START_SECTION_\nStorilec in \xc5\xbertev\n_START_PARAGRAPH_\nStorilec je v tem primeru posameznik oz. skupina posameznikov, ki so avtorji (ali kupci, naro\xc4\x8dniki) te stra\xc5\xa1ilne programske opreme. Njihovi motivi se lahko od posameznika do posameznika razlikujejo. Cilj nekaterih je lahko pridobivanje finan\xc4\x8dnih sredstev, pri \xc4\x8demer je ta stra\xc5\xa1ilna programska oprema oblikovana tako, da v primeru, ko \xc5\xbertev nasede prevari, od nje zahteva nakup nekega programa, ki se lahko na videz predstavlja kot legitimen protivirusni program. \xc5\xa0ele ko \xc5\xbertev opravi nakup in prenese program s spleta, spozna, da ta program ni to, za kar se je predstavljal, ampak nekaj popolnoma drugega in neuporabnega. Napadalci pa lahko s pomo\xc4\x8djo stra\xc5\xa1ilne programske opreme ponudijo tudi prenos nekega la\xc5\xbenega programa brez da bi zahtevali pla\xc4\x8dilo \xc5\xbertve, ki pa lahko vsebuje druge vrste zlonamerne programske opreme, kot je na primer virus ali pa neka vrsta vohunske programske opreme. V tem primeru je njihov cilj pridobivanje uporabni\xc5\xa1kih imen in gesel ter drugih osebnih podatkov o \xc5\xbertvi. \xc5\xbdrtve stra\xc5\xa1ilne programske opreme so najpogosteje posamezniki, ki so slabo izobra\xc5\xbeeni na podro\xc4\x8dju informacijske tehnologije ter posamezniki, ki svojih ra\xc4\x8dunalnikov nimajo ustrezno za\xc5\xa1\xc4\x8ditenih ali pa uporabljajo slabe ali zastarele protivirusne programe. To so prete\xc5\xbeno starej\xc5\xa1e osebe, saj s to tehnologijo za razliko od mlaj\xc5\xa1ih generacij niso odra\xc5\xa1\xc4\x8dali, zaradi \xc4\x8desar jim je tudi ote\xc5\xbeeno u\xc4\x8denje in razumevanje te tehnologije.\n_START_SECTION_\nPosledice\n_START_PARAGRAPH_\nPosledice so odvisne od tega, kak\xc5\xa1ne cilje imajo napadalci. V nekaterih primerih je lahko posledica izguba finan\xc4\x8dnih sredstev, ko \xc5\xbertev kupi neko vrsto programske opreme, za katero se izka\xc5\xbee da je popolnoma neuporabna. V primerih, ko pa je ta programska oprema zlonamerna, pa so lahko posledice veliko huj\xc5\xa1e, kot so na primer izbris podatkov iz trdega diska ali pa kraja osebnih podatkov in ostalih ob\xc4\x8dutljivih informacij, kot so uporabni\xc5\xa1ka imena in gesla, ki jih lahko napadalci izkoristijo in posredno povzro\xc4\x8dijo \xc5\xa1e ve\xc4\x8djo \xc5\xa1kodo posamezniku.\n_START_SECTION_\nZa\xc5\xa1\xc4\x8dita\n_START_PARAGRAPH_\nPred stra\xc5\xa1ilno programsko opremo se lahko za\xc5\xa1\xc4\x8ditimo na ve\xc4\x8d na\xc4\x8dinov. Ker pojavna okna, ki jih ta oblika zlonamerne programske opreme ustvarja neposredno ne ogro\xc5\xbeajo na\xc5\xa1ega ra\xc4\x8dunalnika, se takemu poizkusu napada najla\xc5\xbeje obranimo tako, da v primeru, ko se nam tako pojavno okno prika\xc5\xbee preprosto zapremo brskalnik. Pomembno je tudi poznavanje protivirusnega programa, ki ga uporabljamo. \xc4\x8ce poznamo na\xc4\x8din, kako nas protivirusni program obve\xc5\xa1\xc4\x8da o morebitnih napadih na na\xc5\xa1 sistem, la\xc5\xbeje prepoznamo razliko od obvestila, ki izvira iz zlonamerne programske opreme. Preventivno se lahko za\xc5\xa1\xc4\x8ditimo tudi z uporabo dolo\xc4\x8denih programov v brskalniku, kot so na primer Adblock Plus, katerih namen je blokiranje neza\xc5\xbeelenih pojavnih oken. Najbolj\xc5\xa1a za\xc5\xa1\xc4\x8dita pa je uporaba dobrega protivirusnega programa, katerega pa je potrebno za najbolj\xc5\xa1i nivo za\xc5\xa1\xc4\x8dite redno posodabljati.'